Az 1980-as évek elején az olimpiai mozgalom történetének egyik legsúlyosabb válságát élte. A müncheni terrortámadás és a montreali anyagi csőd után két csonka olimpia következett. A moszkvai játékokat az Amerikai Egyesült Államok és további 64 ország bojkottálta, tiltakozva a Szovjetunió afganisztáni bevonulása ellen. Válaszul a Los Angeles-i játékokon a Szovjetunió vezetésével 14 ország, köztük Magyarország nem vett részt. A hidegháborús feszültség hosszú válságot ígért, különösen azért, mert a Nemzetközi Olimpiai Bizottság a következő olimpia rendezési jogát Szöulnak ítélte, miközben a keleti blokk országainak nem volt diplomáciai kapcsolata Dél-Koreával.